text: Ангелкова: България ще развива активно сътрудничество с Русия в областта на туризма – Pirin Press
  Ангелкова: България ще развива активно сътрудничество с Русия в областта на туризма
  България възнамерява да развива активно сътрудничество с Русия в областта на туризма и го оценява като стратегически важно. Това става ясно от интервю на министъра на туризма Николина Ангелкова за руската агенция ТАСС, информира БГНЕС.
  "Руският туристически пазар е много голям и именно по тази причина Русия за мен лично винаги е била стратегически партньор и най-важният туристически пазар. Отношенията с руските колеги са изключително добри и аз им благодаря за подкрепата на всички политически равнища", подчерта тя.
  Ангелкова разказва пред руската телеграфна агенция, че преди няколко седмици заедно с български депутати е посетила Москва, където е провела "много полезни преговори".
  "От септември туристическият сектор в Русия премина под шапката на Министерството на икономическото развитие. Планирахме цяла серия съвместни мероприятия, а в момента уточняваме нашите съвместни планове. Планираме да проведем няколко съвместни българо-руски икономически форума, посветени на туризма. През април трябва да се проведе общо събрание на Асоциацията на руските туроператори в България, ще бъдат организирани няколко информационни турове, за да могат руските колеги на място да се запознаят с българския туристически продукт. Добре известно е, че клиентите на руския пазар вземат решението за пътуванията в последния момент, а водещият критерий за много от тях е цената на почивката. Нашите сериозни конкуренти, които са и наши партньори – Турция, Сърбия, Тунис, Египет, Гърция, Кипър и Хърватия, използват механизми за пряка подкрепа за сектора, което ние, за съжаление, не можем да предложим", отбеляза Ангелкова. И подчерта, че за представителите на българския туристически пазар е важно да се намери оптималната форма за сътрудничество с руските колеги. Тя се надява, че в скоро време България ще стане конкурентноспособна в пълния смисъл на тази дума, подчертавайки, че вече са установени контакти с новото ръководство на "Ростуризъм".
  Ангелкова ще посети Москва от 9 до 11 март и ще подпише серия от споразумения за сътрудничество с представителите на шест руски региона. "Ще се постараем да осигурим своето мащабно присъствие на цялата територия на Руската федерация", обеща министърът.
  Вицепремиерът Марияна Николова откри нов шестседалков лифт в Боровец
  Повече българи избират родината за почивка, отчита министър Ангелкова
  Previous Previous post: Установени са нарушения на режимите в Национален парк "Рила" при заснемане на филм